Twee lyke in rivier naby Piet Retief gekryArgieffoto Die Mpumalanga-polisie het ŉ beroep op die publiek gedoen om hulle by te staan in ŉ moordondersoek nadat die liggame van twee mense in ŉ rivier naby Piet Retief gekry is. Sers. Gerald Sedibe, provinsiale polisiewoordvoerder, het Donderdag gesê ŉ verbyganger het Maandag die twee liggame in die rivier sien dryf en die polisie ontbied. “Die polisie het die liggaam van ŉ man met ŉ tou om sy nek sowel as die naakte liggaam van ŉ vrou uit die water gehaal,” het Sedibe gesê. Volgens Sedibe dui voorlopige ondersoek daarop dat die slagoffers glo deur vier verdagtes in Dirkiesdorp ontvoer en aangerand is. Die identiteit van die slagoffers is nie bekend gemaak nie. Enigiemand met inligting wat die polisie in hul ondersoek kan bystaan, word versoek om lt.kol. Mbongeni Myeni by 082 556 5605 of Stop Misdaad by 08600 10111 te bel.